ΑΠΟΦΑΣΗ ΤΗΣ ΕΠΙΤΡΟΠΗΣ

της 27ης Ιουλίου 1999

για τη θέσπιση των οικολογικών κριτηρίων απονομής του κοινοτικού οικολογικού σήματος στους ηλεκτρικούς λαμπτήρες

[κοινοποιηθείσα υπό τον αριθμό Ε(1999) 2439]

(Κείμενο που παρουσιάζει ενδιαφέρον για τον ΕΟΧ)

(1999/568/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 880/92 του Συμβουλίου, της 23ης Μαρτίου 1992, σχετικά με το κοινοτικό σύστημα απονομής οικολογικού σήματος(1), και ιδίως το άρθρο 5 παράγραφος 1 δεύτερο εδάφιο,

Εκτιμώντας:

(1) ότι το άρθρο 5 παράγραφος 1 πρώτο εδάφιο του κανονισμού (ΕΟΚ) αριθ. 880/92 προβλέπει ότι οι προϋποθέσεις απονομής του κοινοτικού οικολογικού σήματος καθορίζονται κατά κατηγορία προϊόντων·

(2) ότι το άρθρο 10 παράγραφος 2 του κανονισμού (ΕΟΚ) αριθ. 880/92 ορίζει ότι οι οικολογικές επιδόσεις του εκάστοτε προϊόντος αξιολογούνται με βάση τα ειδικά κριτήρια που έχουν καθοριστεί για συγκεκριμένες κατηγορίες προϊόντων·

(3) ότι, με την απόφαση 95/533/ΕΚ(2), η Επιτροπή θέσπισε οικολογικά κριτήρια απονομής του κοινοτικού οικολογικού συστήματος στους ηλεκτρικούς λαμπτήρες απλής απολήξεως, των οποίων η ισχύς, σύμφωνα με το άρθρο 3 της ίδιας απόφασης, έληξε στις 30 Νοεμβρίου 1998·

(4) ότι, με την απόφαση 96/337/ΕΚ(3), η Επιτροπή θέσπισε οικολογικά κριτήρια απονομής του κοινοτικού οικολογικού σήματος στους ηλεκτρικούς λαμπτήρες διπλής απολήξεως, των οποίων η ισχύς, σύμφωνα με το άρθρο 3 της ίδιας απόφασης, έληξε στις 7 Μαΐου 1999·

(5) ότι θεωρείται σκόπιμο να καθοριστεί μια ενιαία κατηγορία προϊόντων που θα αντικαθιστά τις δύο επιμέρους κατηγορίες των ηλεκτρικών λαμπτήρων απλής απολήξεως και διπλής απολήξεως·

(6) ότι, προκειμένου να καταστεί δυνατή η συμμετοχή των κατασκευαστών και εισαγωγέων ηλεκτρικών λαμπτήρων στο κοινοτικό σύστημα απονομής του οικολογικού σήματος, είναι αναγκαίο να ληφθεί νέα απόφαση για τη θέσπιση οικολογικών κριτηρίων όσον αφορά τη συγκεκριμένη κατηγορία προϊόντων·

(7) ότι απαιτείται αναθεώρηση των κριτηρίων που θεσπίστηκαν με τις αποφάσεις 95/533/ΕΚ και 96/337/ΕΚ ώστε να υπάρχει συνέπεια στον τρόπο με τον οποίο εκφράζεται η κατάταξη βάσει της ενεργειακής κατανάλωσης με την οδηγία 98/11/ΕΚ της Επιτροπής(4) για την εφαρμογή της οδηγίας 92/75/ΕΟΚ του Συμβουλίου(5) όσον αφορά την ένδειξη κατανάλωσης ενέργειας των οικιακών λαμπτήρων και ώστε να προσαρμοστούν οι σχετικές με την ενέργεια, η μέση διάρκεια ζωής και την περιεκτικότητα σε υδράργυρο απαιτήσεις στις τεχνολογικές καινοτομίες και στις εξελίξεις της αγοράς·

(8) ότι, σύμφωνα με το άρθρο 6 του κανονισμού (ΕΟΚ) αριθ. 880/92, η Επιτροπή ζήτησε τη γνώμη των κυριότερων ομάδων ενδιαφερομένων στο πλαίσιο ενός γνωμοδοτικού σώματος·

(9) ότι τα μέτρα που καθορίζονται στην παρούσα απόφαση είναι σύμφωνα με τη γνώμη της επιτροπής που έχει συσταθεί βάσει του άρθρου 7 του κανονισμού (ΕΟΚ) αριθ. 880/92,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η κατηγορία προϊόντων "ηλεκτρικοί λαμπτήρες" (η οποία καλείται στο εξής "κατηγορία προϊόντων") περιλαμβάνει τα ακόλουθα προϊόντα:

- "ηλεκτρικούς λαμπτήρες απλής απολήξεως" ήτοι όλοι οι ηλεκτρικοί λαμπτήρες που παρέχουν φωτισμό γενικής χρήσεως και είναι εφοδιασμένοι με έναν μόνο κάλυκα τύπου μπαγιονέτας ή κοχλία ή ακιδωτό. Οι λαμπτήρες πρέπει να μπορούν να συνδεθούν με το δημόσιο δίκτυο ηλεκτρικής ενέργειας και να διατίθεται προς πώληση στο κοινό.

- "ηλεκτρικοί λαμπτήρες διπλής απολήξεως" ήτοι όλοι οι ηλεκτρικοί λαμπτήρες που παρέχουν φωτισμό γενικής χρήσεως και φέρουν κάλυκες και στις δύο απολήξεις. Ο ορισμός αυτός καλύπτει, κυρίως, όλους τους σωληνωτούς λαμπτήρες φθορισμού. Οι λαμπτήρες πρέπει να μπορούν να συνδεθούν με το δημόσιο δίκτυο ηλεκτρικής ενέργειας.

Άρθρο 2

Οι οικολογικές επιδόσεις και η καταλληλότητα για χρήση της κατηγορίας προϊόντων αξιολογούνται με βάση τα ειδικά οικολογικά κριτήρια που καθορίζονται στο παράρτημα.

Άρθρο 3

Ο ορισμός της κατηγορίας προϊόντων και τα ειδικά για την κατηγορία αυτή κριτήρια ισχύουν από 1ης Ιουλίου 1999 έως την 1η Ιουλίου 2002. Εάν ωστόσο, δεν έχει εκδοθεί νέα, απόφαση για τη θέσπιση οικολογικών κριτηρίων όσον αφορά τη συγκεκριμένη κατηγορία προϊόντων μέχρι την 1η Ιουλίου 2002, η ανωτέρω περίοδος ισχύος θα λήξει είτε την 1η Ιουλίου 2003 είτε την ημέρα της έκδοσης της νέας απόφασης, ανάλογα με το ποιά από τις δύο αυτές ημερομηνίες προηγείται.

Άρθρο 4

Για διοικητικούς σκοπούς, ο κωδικός αριθμός της κατηγορίας αυτής προϊόντων είναι "008".

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες, 27 Ιουλίου 1999.

Για την Επιτροπή

Ritt BJERREGAARD

Μέλος της Επιτροπής

(1) ΕΕ L 99 της 11.4.1992, σ. 1.

(2) ΕΕ L 302 της 15.12.1995, σ. 42.

(3) ΕΕ L 128 της 29.5.1996, σ. 24.

(4) ΕΕ L 71 της 10.3.1998, σ. 1.

(5) ΕΕ L 297 της 13.10.1992, σ. 16.

ΠΑΡΑΡΤΗΜΑ

A. ΓΕΝΙΚΟ ΠΛΑΙΣΙΟ

Προκειμένου να τους απονεμηθεί οικολογικό σήμα, οι ηλεκτρικοί λαμπτήρες πρέπει να ανταποκρίνονται στα κριτήρια του παρόντος παραρτήματος, όπως αποδεικνύεται με δοκιμές που διεξάγονται κατά τον χρόνο της υποβολής της αίτησης, με τις μεθόδους που προβλέπονται στα κριτήρια αυτά. Κατά περίπτωση, είναι δυνατόν να χρησιμοποιούνται άλλες μέθοδοι δοκιμών εφόσον ο αρμόδιος φορέας που εξετάζει την αίτηση τις θεωρεί ισοδύναμες με τις προβλεπόμενες.

Με τα κριτήρια αυτά επιδιώκεται να προωθηθούν:

- Ο περιορισμός των ζημιών ή των κινδύνων για το περιβάλλον που συνεπάγεται η χρήση ενέργειας (πλανητική αύξηση της θερμοκρασίας, οξύνιση, εξάντληση των μη ανανεώσιμων ενεργειακών πόρων) με τη μείωση της κατανάλωσης ενέργειας.

- Ο περιορισμός των ζημιών ή των κινδύνων για το περιβάλλον που συνεπάγεται η χρήση υδραργύρου, με τον περιορισμό της περιεκτικότητας των ηλεκτρικών λαμπτήρων σε υδράργυρο και με παράταση της μέσης διάρκειας ζωής τους.

- Η ελαχιστοποίηση των ζημιών για το περιβάλλον που συνεπάγεται η παραγωγή αποβλήτων, με την προώθηση της χρήσης ανακυκλωμένων υλικών συσκευασίας και με την παράταση της μέσης διάρκειας ζωής τους.

Συνιστάται στους αρμόδιους φορείς να λαμβάνουν υπόψη την εφαρμογή αναγνωρισμένων συστημάτων περιβαλλοντικής διαχείρισης, όπως το EMAS ή το ISO 14001, όταν προβαίνουν στην αξιολόγηση των αιτήσεων και στον έλεγχο της τήρησης των κριτηρίων του παρόντος παραρτήματος. (Σημείωση: Η εφαρμογή τέτοιων συστημάτων διαχείρισης δεν είναι υποχρεωτική).

B. ΘΕΜΕΛΙΩΔΗ ΚΡΙΤΗΡΙΑ

1. Ενεργειακή απόδοση

Οι ηλεκτρικοί λαμπτήρες απλής απολήξεως πρέπει να κατατάσσονται στην τάξη ενεργειακής απόδοσης Α ή Β, όπως ορίζεται στο παράρτημα IV της οδηγίας 98/11/ΕΚ της Επιτροπής, της 27ης Ιανουαρίου 1998. Εντούτοις, στους συμπαγείς λαμπτήρες φθορισμού με μαγνητικό στραγγαλιστικό πηνίο δεν είναι δυνατόν να απονεμηθεί οικολογικό σήμα.

Οι ηλεκτρικοί λαμπτήρες διπλής απολήξεως πρέπει να κατατάσσονται στην τάξη ενεργειακής απόδοσης Α, όπως ορίζεται στο παράρτημα IV της οδηγίας 98/11/ΕΚ της Επιτροπής.

2. Μέση διάρκεια ζωής και διατήρηση της φωτεινής ροής

Τόσο οι ηλεκτρικοί λαμπτήρες απλής απολήξεως όσο και οι ηλεκτρικοί λαμπτήρες διπλής απολήξεως πρέπει να έχουν μέση διάρκεια ζωής μεγαλύτερη από 10000 ώρες.

>ΘΕΣΗ ΠΙΝΑΚΑ>

3. Υδράργυρος

Οι ηλεκτρικοί λαμπτήρες απλής απολήξεως πρέπει να περιέχουν κατά μέσο όρο(1) λιγότερο από 6 mg υδραργύρου

Οι ηλεκτρικοί λαμπτήρες διπλής απολήξεως με μέση διάρκεια ζωής μεγαλύτερη από 10000 αλλά μικρότερη από 20000 ώρες πρέπει να περιέχουν κατά μέσο όρο λιγότερο από 7,5 mg υδραργύρου.

Οι ηλεκτρικοί λαμπτήρες διπλής απόληξης με μέση διάρκεια ζωής ίση ή μεγαλύτερη των 20000 ωρών πρέπει να περιέχουν κατά μέσο όρο λιγότερο από 10 mg υδραργύρου.

Η περιεκτικότητα σε υδράργυρο ελέγχεται με τη μέθοδο που περιγράφεται στο προσάρτημα της παρούσας απόφασης.

4. Συσκευασία

Δεν πρέπει να χρησιμοποιούνται πολυστρωματικά (επικολλητά) υλικά ούτε σύμμεικτα πλαστικά υλικά.

Για τους λαμπτήρες απλής απολήξεως, όλες οι συσκευασίες από χαρτόνι πρέπει να περιέχουν ανακυκλωμένα υλικά σε αναλογία τουλάχιστον 65 % (κατά βάρος).

Για τους λαμπτήρες διπλής απολήξεως, όλες οι συσκευασίες από χαρτόνι πρέπει να περιέχουν ανακυκλωμένα υλικά σε αναλογία τουλάχιστον 80 % (κατά βάρος).

Τόσο για τους ηλεκτρικούς λαμπτήρες απλής απολήξεως όσο και για τους ηλεκτρικούς λαμπτήρες διπλής απολήξεως ισχύει το πρότυπο ΕΝ 50285. Ανάλογα με τον τύπο του δοκιμαζόμενου λαμπτήρα, εφαρμόζονται τα πρότυπα ΕΝ 60064, ΕΝ 60901, ΕΝ 60969, ΕΝ 60081 και CIE 84. Εάν η προσήκουσα δοκιμή της μέσης διάρκειας ζωής δεν έχει ολοκληρωθεί, γίνεται δεκτή η πρακτική διάρκεια ζωής που δηλώνεται στη συσκευασία, μέχρι να ληφθεί το αποτέλεσμα της δοκιμής. Το αποτέλεσμα της δοκιμής πρέπει να γνωστοποιείται στον αρμόδιο φορές μόλις είναι διαθέσιμο και, οπωσδήποτε, εντός 18 μηνών το αργότερο από την ημερομηνία υποβολής της αιτήσεως για την απονομή του οικολογικού σήματος.

Γ. ΚΡΙΤΗΡΙΑ ΚΑΤΑΛΛΗΛΟΤΗΤΑΣ ΓΙΑ ΧΡΗΣΗ

5. Ενημέρωση σχετικά με το προϊόν

Οι ακόλουθες πληροφορίες πρέπει να παρέχονται με το προϊόν:

Για τους ηλεκτρικούς λαμπτήρες απλής απολήξεως:

i) Ροοστατικοί διακόπτες

Οι λαμπτήρες που δεν λειτουργούν με ροοστατικό διακόπτη πρέπει να φέρουν σχετική ετικέτα.

ii) Μέγεθος και σχήμα

Παρέχεται το μέγεθος και το σχήμα λαμπτήρας φθορισμού μικρών διαστάσεων σε σύγκριση με συμβατικό λαμπτήρα πυρακτώσεως.

iii) Τελική διάθεση

Στη συσκευασία αναγράφονται πληροφορίες (με τη βοήθεια σχηματικής εικόνας ή με άλλο τρόπο) που εφιστούν την προσοχή στις κατάλληλες συνθήκες τελικής διάθεσης, συμπεριλαμβανομένων των σχετικών κανονιστικών απαιτήσεων.

Για τους ηλεκτρικούς λαμπτήρες διπλής απολήξεως:

i) Οι οικολογικές επιδόσεις του λαμπτήρα βελτιώνονται όταν χρησιμοποιείται με υψηλής συχνότητας ηλεκτρονικό σύστημα ελέγχου σύμφωνα με το πρότυπο ΕΝ 60929

ii) Στη συσκευασία αναγράφονται πληροφορίες (με τη βοήθεια σχηματικής εικόνας ή με άλλο τρόπο) που εφιστούν την προσοχή στις κατάλληλες συνθήκες τελικής διάθεσης, συμπεριλαμβανομένων των σχετικών κανονιστικών απαιτήσεων.

(1) Η μέση τιμή συσχετίζεται με τη μέση περιεκτικότητα σε υδράργυρο όπως προκύπτει από δοκιμή διεξαγόμενη σε 10 λαμπτήρες, αφού αφαιρεθούν από το δείγμα οι λαμπτήρες με την υψηλότερη και τη χαμηλότερη μετρούμενη περιεκτικότητα.

Προσάρτημα

ΜΕΘΟΔΟΣ ΕΛΕΓΧΟΥ ΤΗΣ ΠΕΡΙΕΚΤΙΚΟΤΗΤΑΣ ΣΕ ΥΔΡΑΡΓΥΡΟ

Πρώτα αποσυνδέεται το τόξο από το πλαστικό περίβλημά του και τα συνδεδεμένα ηλεκτρονικά στοιχεία. Τα συνδεδεμένα ηλεκτρόδια κόβονται σε ένα σημείο όσο το δυνατόν πλησιέστερα προς το γυάλινο δοχείο. Το τόξο τεμαχίζεται κάτω από απαγωγό και τα τεμάχια τοποθετούνται σε παχύτοιχη πλαστική φιάλη κατάλληλου μεγέθους με βιδωτό πώμα, στην οποία προστίθενται ένα σφαιρίδιο από πορσελάνη διαμέτρου 1 ίντσας και 25 ml πυκνού νιτρικού οξέος (70 %) μεγάλης καθαρότητας. Η φιάλη πωματίζεται και ανακινείται για λίγα λεπτά, ώστε το τόξο να μετατραπεί σε λεπτά σωματίδια, ενώ κατά διαστήματα χαλαρώνεται το πώμα για να αποφευχθεί κάθε ενδεχόμενο υπερπίεσης. Το περιεχόμενο της φιάλης αφήνεται να αντιδράσει για 30 λεπτά υπό ανάδευση κατά διαστήματα.

Εν συνεχεία, το περιεχόμενο της φιάλης διηθείται με χάρτινο ηθμό ανθεκτικό στα οξέα και το διήθημα συλλέγεται σε ογκομετρική φιάλη των 100 ml. Προστίθεται κατόπιν στη φιάλη κατάλληλη ποσότητα διχρωμικού καλίου, ώστε η τελική συγκέντρωση του διαλύματος σε χρώμιο να είναι 1000 ppm, και συμπληρώνεται ο όγκος της φιάλης μέχρι τη χαραγή με καθαρό νερό.

Παρασκευάζονται αντίστοιχα πρότυπα διαλύματα που να καλύπτουν την κλίμακα συγκεντρώσεων έως 200 ppm υδραργύρου. Τα διαλύματα υποβάλλονται σε ανάλυση με φασματομετρία ατομικής απορρόφησης με ιονισμό φλόγας με μήκος κύματος 253,7 nm με διόρθωση της ακτινοβολίας υποβάθρου. Από τα αποτελέσματα που προκύπτουν και με γνωστό τον όγκο του διαλύματος, υπολογίζεται η αρχική περιεκτικότητα του ηλεκτρικού λαμπτήρα σε υδράργυρο.

Ο αρμόδιος φορέας δύναται να εγκρίνει προσαρμογές των λεπτομερειών της μεθόδου δοκιμής, εάν αυτές είναι απαραίτητες για τεχνικούς λόγους. Οι εν λόγω προσαρμογές εφαρμόζονται με συνοχή.